text: [{"text_idx": "#000000", "text": "Eg havi s\u00e6\u00f0 ein kl\u00e6nan jo\u0301lamann gra\u0301ti\u00f0"}, {"text_idx": "#000001", "text": "Eg veit ikki, um eg tori at siga fra\u0301 hesum. Hetta er so r\u00e6\u00f0uligt, at ta\u0301 i\u00f0 eg hugsi um ta\u00f0, f\u00f8li eg meg sum eina banan, ta\u0301 i\u00f0 hon ver\u00f0ur flust \u2013 nakin og skroypilig. Eg tori i\u00f0 hvussu so er ikki at siga, hvussu eg eiti, ella hvar eg bu\u0301gvi. Geri eg ta\u00f0, sigur omman, at eg fari st\u00f8\u00f0ga at vaksa, og at eg restina av li\u0301vinum fari at vera seks a\u0301r, og ta\u00f0 \u00e6tla\u00f0i eg ikki, ti\u0301 at eg skal ver\u00f0a havnarfu\u0301ti, ta\u0301 i\u00f0 eg ver\u00f0i sto\u0301rur. Frata, nu\u0301 seg\u00f0i eg ov no\u0301gv. Vell, eg tori heldur ikki at lata vera vi\u00f0 at siga s\u00f8guna. Hon ma\u0301 sigast, men tu\u0301 ma\u0301st ikki siga hana fyri n\u00f8krum \u00f8\u00f0rum. Hetta er okkara loyndarma\u0301l."}, {"text_idx": "#000002", "text": "R\u00e6\u00f0uleikin hendi m\u00e6r nakrar fa\u0301ar dagar fyri jo\u0301l. Um na\u0301ttina. Mamman og pa\u0301pin vo\u0301ru b\u00e6\u00f0i a\u0301 jo\u0301labor\u00f0haldi, so omman ansa\u00f0i systur og m\u00e6r. Vit h\u00f8vdu hugna\u00f0 okkum um kv\u00f8ldi\u00f0. Omman ko\u0301ka\u00f0i kleynur, og systir mi\u0301n og eg kliptu jo\u0301lapry\u0301\u00f0i. Hetta er ein jo\u0301lasi\u00f0ur, sum vit plaga at endurtaka a\u0301 hv\u00f8rjum a\u0301ri. Omman leg\u00f0i doy\u00f0in a\u0301, at bara jo\u0301latr\u00e6i\u00f0, jo\u0301laperur og kertiljo\u0301s skuldu vera tendra\u00f0. A\u0301 hv\u00f8rjum a\u0301ri gleddu systir mi\u0301n og eg okkum til henda dagin. Vit dugdu ikki at sita fri\u00f0arlig. Ta\u00f0 skri\u00f0a\u00f0i i\u0301 \u00f8llum kroppinum, og beinini h\u00f8vdu hv\u00f8r si\u0301n heila, sum to\u0301ku egnar avger\u00f0ir."}, {"text_idx": "#000003", "text": "Systir og eg kappa\u00f0ust um at klippa stj\u00f8rnur, til onki gult var eftir, so fo\u0301ru vit yvir til at klippa hj\u00f8rtu, til onki reytt var eftir, og at enda kliptu vit jo\u0301latr\u00f8 u\u0301r ti\u0301 gr\u00f8na pappi\u0301rinum, til onki gr\u00f8nt var eftir. Omman varta\u00f0i upp vi\u00f0 kleynum, rey\u00f0um sodavatni, karamellum og marsipangri\u0301sum, me\u00f0an hon sang \u201eGle\u00f0ilig jo\u0301l\u201c um- og umaftur, og drakk myrkareytt sodavatn u\u0301r einari sto\u0301rari, gr\u00f8nari fl\u00f8sku. Hetta kv\u00f8ldi\u00f0 plagdu vit at sleppa at vera uppi, til vit vo\u0301ru so mo\u0301\u00f0, at vit sovna\u00f0u, me\u00f0an vit gingu."}, {"text_idx": "#000004", "text": "\u201eNu\u0301 mugu tit i\u0301 song. Eg haldi, at jo\u0301lama\u00f0urin kemur at leggja ga\u0301vur undir tr\u00e6i\u00f0 i\u0301 na\u0301tt,\u201c seg\u00f0i omman, me\u00f0an hon rudda\u00f0i pappi\u0301ri\u00f0 av bor\u00f0inum."}, {"text_idx": "#000005", "text": "\u201eOoommmmaaaa,\u201c sungu vit b\u00e6\u00f0i i\u0301 ko\u0301r \u2013 sv\u00f8vnliga falskt."}, {"text_idx": "#000006", "text": "\u201eMinnist til! Jo\u0301lama\u00f0urin hevur bara sovor\u00f0nar heilt evarska sma\u0301ar og bleytar ga\u0301vur til b\u00f8rn, i\u00f0 ikki lurta eftir teimum vaksnu.\u201c Omman dro\u0301 brillurnar ni\u00f0ur eftir nasarygginum, oman a\u0301 nasasnippin og hugdi uppum. Vit vistu, at ta\u0301 i\u00f0 omman dro\u0301 brillurnar ni\u00f0ur eftir nasarygginum, so var onki anna\u00f0 at gera enn at akta. Eg f\u00f8ldi, hvussu ta\u00f0 rumla\u00f0i i\u0301 bu\u0301kinum. Ta\u00f0 f\u00f8ldist sum ein ormur skrei\u00f0 inni i\u0301 tarmunum. Kanska hev\u00f0i eg eti\u00f0 ov no\u0301gvar kleynur?"}, {"text_idx": "#000008", "text": "Eg bla\u0301sti ljo\u0301sini a\u0301 bor\u00f0inum, og systir bla\u0301sti ljo\u0301sini i\u0301 vindeygak\u00f8rmunum. Ta\u0301 i\u00f0 vit h\u00f8vdu busta\u00f0 tenn og lati\u00f0 okkum i\u0301 na\u0301ttkl\u00e6\u00f0i, fo\u0301ru vit i\u0301 song. Omman kom inn, seg\u00f0i fra\u0301 um, hvussu ta\u00f0 var at halda jo\u0301l, ta\u0301 i\u00f0 hon var li\u0301til genta, sang ein jo\u0301lasang, sum hon yrkti, me\u00f0an hon sat a\u0301 songarstokkinum. Vit kappa\u00f0ust um at bi\u00f0ja fa\u00f0ir va\u0301r. Eg vann, og so l\u00f8gdu vit okkum at sova."}, {"text_idx": "#000009", "text": "Mitt i\u0301 einum dreymi um evarska sma\u0301ar, bleytar ga\u0301vur, i\u00f0 allar vo\u0301ru til mi\u0301n, vakna\u00f0i eg vi\u00f0, at eg hoyrdi sta\u0301kan ni\u00f0riundir. Eg visti, at mamman og pa\u0301pin h\u00f8vdu leiga\u00f0 kamar a\u0301 Hotel F\u00f8royum, so ta\u00f0 kundi ikki vera tey. Kanska var ta\u00f0 omman, sum ikki var farin til songar? Hon var so deyv, at hon hoyrdi ikki, um hon breyt okkurt. Systir la\u0301 enn og svav. Eg reistist u\u0301r songini og lu\u0301rdi meg ljo\u0301dliga ni\u00f0ur trappurnar. U\u0301r stovuni hoyrdist stunan og pra\u0301t. Ta\u0301 sa\u0301 eg ta\u00f0; r\u00e6\u00f0usjo\u0301nina, sum eg vo\u0301ni, at ongi b\u00f8rn nakranti\u0301\u00f0 fara at si\u0301ggja. Har sat ein o\u0301gvuliga kl\u00e6nur jo\u0301lama\u00f0ur a\u0301 stovubor\u00f0inum. Ein raksla\u0301nur. Hann hev\u00f0i hu\u0301gvuna i\u0301 ti\u0301 sto\u0301ru hondini, og to\u0301mi posin la\u0301 a\u0301 go\u0301lvinum. Kl\u00e6\u00f0ini vo\u0301ru alt ov sto\u0301r og hingu uppi a\u0301 honum. Ilt var at si\u0301ggja, um ta\u00f0 var ein jo\u0301lama\u00f0ur i\u0301 einum rey\u00f0um tjaldi ella eitt reytt tjald i\u0301 einum jo\u0301lamanni. Jo\u0301latr\u00e6i\u00f0 var koppa\u00f0, og perurnar blunka\u00f0u. Eg misti h\u00f8kuna ni\u00f0ur a\u0301 bringuna, og nakkaha\u0301rini sto\u0301\u00f0u sum a\u0301 einari uppvaskibust; beint aftureftir. Hjarta\u00f0 st\u00f8\u00f0ga\u00f0i eina l\u00f8tu, og ta\u0301 i\u00f0 ta\u00f0 fo\u0301r at sla\u0301a aftur, visti ta\u00f0 ikki, hvi\u0301 ta\u00f0 slo\u0301, so ta\u00f0 slo\u0301 bara tri\u00f0ja hv\u00f8rt slag. Hann gr\u00e6t. Har sat jo\u0301lama\u00f0urin a\u0301 bor\u00f0inum i\u0301 stovuni og gr\u00e6t. Skeggi\u00f0 var dy\u0301ggjva\u0301tt av ta\u0301rum. Hann hugdi vi\u00f0 hv\u00f8rt a\u0301 vinstru \u00f8ksl og si\u0301\u00f0ani yvir a\u0301 hina, me\u00f0an hann mutla\u00f0i okkurt o\u0301skiljandi. Eg kendi meg, sum var eg komin fram a\u0301 ein s\u00e6rdan fugl. Anna\u00f0 beini\u00f0 gj\u00f8rdi rundingar i\u0301 go\u0301lvi\u00f0. Hitt hev\u00f0i no\u0301g miki\u00f0 vi\u00f0 at halda restini av kroppinum uppi."}, {"text_idx": "#000012", "text": "\u201eEg ... eg ... orki ikki meir!\u201c Hann leg\u00f0i h\u00f8vdi\u00f0 i\u0301 lo\u0301gvarnar. Hendurnar li\u0301ktust tveimum ga\u0301sum i\u0301 ovninum jo\u0301ladag."}, {"text_idx": "#000013", "text": "Eg try\u0301sti ni\u00f0urdotna undirmunnin upp og royndi at siga okkurt. Einastu or\u00f0ini, i\u00f0 vildu koma u\u0301r munninum, vo\u0301ru: \u201eTu\u0301 ert kl\u00e6nur!\u201c"}, {"text_idx": "#000016", "text": "\u201eS\u00e6rt tu\u0301, hvat eg noy\u00f0ist at liva vi\u00f0?\u201c"}, {"text_idx": "#000017", "text": "Eg sto\u0301\u00f0, sum hev\u00f0i ein timburma\u00f0ur neglt meg fastan i\u0301 go\u0301lvi\u00f0. Inni i\u0301 munninum flugu or\u00f0ini sum moyggjabitar um tunguna. Eg royndi at lyfta illtungu beinini uppfra\u0301 og ganga yvir i\u0301mo\u0301ti honum. Eg vildi so gjarna nerta vi\u00f0 hann, bara fyri at vita, um hann var har, ella um ein eiturkoppur hev\u00f0i spunni\u00f0 okkurt inni i\u0301 heilanum, sum li\u0301ktist einum jo\u0301lamanni."}, {"text_idx": "#000018", "text": "Eg gekk eitt illtungt fet fyri og anna\u00f0 eftir yvir i\u0301mo\u0301ti honum. Nu\u0301 var eg so n\u00e6r, at eg rakk eftir honum. Ta\u00f0 var ikki eg, sum sty\u0301rdi m\u00e6r, ti\u0301 at eg vildi ikki flyta meg. Onkur annar to\u0301k i\u0301 hondina a\u0301 m\u00e6r og r\u00e6tti hana fram mo\u0301ti honum. Knappliga hoyrdi eg eitt stutt gni\u0301st aftan fyri meg. Eg frysti til i\u0301s. Har sto\u0301\u00f0 systir mi\u0301n i\u0301 durinum. Hon gj\u00f8rdist so ovurfegin, ta\u0301 i\u00f0 hon sa\u0301 jo\u0301lamannin, at hon leyp upp a\u0301 kl\u00e6na l\u00e6ri\u00f0 a\u0301 honum. Har sto\u0301\u00f0 eg; uppste\u00f0ga\u00f0ur og gapa\u00f0i sum ein skr\u00e6ddur br\u00e6vbja\u0301lvi. Systir nevndi ikki vi\u00f0 einum or\u00f0i, at hann var didda-rak."}, {"text_idx": "#000019", "text": "\u201eO ho, ho, ho, tu\u0301 heilagi fretur Rudolfs!\u201c froysti u\u0301r dju\u0301pinum a\u0301 jo\u0301lamanninum."}, {"text_idx": "#000020", "text": "Vell, sum tit kunnu \u00e6tla, so var st\u00f8\u00f0an gru\u0301iliga ring. Har sto\u0301\u00f0 eg, sti\u0301vur sum ein minnisvar\u00f0i yvir sti\u0301var minnisvar\u00f0ar. Systir sat a\u0301 kn\u00f8unum a\u0301 jo\u0301lamanninum. Onkusta\u00f0ni inni i\u0301 skegginum a\u0301 jo\u0301lamanninum kom eitt smi\u0301l."}, {"text_idx": "#000022", "text": "Hann to\u0301k brillurnar av og turka\u00f0i t\u00e6r upp i\u0301 skeggi\u00f0. \u201eI\u0301 gja\u0301rkv\u00f8ldi\u00f0 var eg hja\u0301 einum sspykologi, ella hvussu ta\u00f0 eitur, vi\u00f0 einum pakka til do\u0301ttur hansara. Hann ro\u0301pti og geyla\u00f0i og spurdi, hvat eg billa\u00f0i m\u00e6r inn at bro\u0301ta inn a\u0301 seg.\u201c Jo\u0301lama\u00f0urin, misti \u00f8ll try\u0301 ho, ho, ho\u2019ini a\u0301 go\u0301lvi\u00f0, og undan skegginum stakk seg fram og aftur ein undirv\u00f8rr. Hann gr\u00e6t. Eyguni glitra\u00f0u ka\u0301m, og akslarnar danda\u00f0u upp og ni\u00f0ur. Systir to\u0301k um kl\u00e6na ha\u0301lsin a\u0301 jo\u0301lamanninum. Hon danda\u00f0i vi\u00f0. Eg visti ikki, um eg skuldi gera sum systir, ella um eg skuldi fara eftir einum glasi vi\u00f0 onkrum drekkandi til jo\u0301lamannin. Eg slo\u0301 meg tv\u00e6r fer\u00f0ir undir vangan og fo\u0301r u\u0301t i\u0301 k\u00f8kin, to\u0301k hina sto\u0301ru, gr\u00f8nu saftafl\u00f8skuna hja\u0301 ommuni og eitt glas, rann inn i\u0301 stovuna og skonkti jo\u0301lamanninum fult glas. Hann drakk alt i\u0301 einum. Ein sjattur lita\u00f0i skeggi\u00f0 reytt."}, {"text_idx": "#000023", "text": "\u201eEg orki ikki hesar ly\u0301singarnar longur!\u201c R\u00f8ddin la\u0301 knu\u0301st onkusta\u00f0ni i\u0301 skegginum, og bara okkurt ljo\u0301\u00f0i\u00f0 slapp u\u0301t."}, {"text_idx": "#000024", "text": "\u201eHvi\u0301 er jo\u0301latr\u00e6i\u00f0 koppa\u00f0?\u201c Systir hev\u00f0i alla hondina inni i\u0301 skegginum og ro\u0301ta\u00f0i eftir munninum, einum or\u00f0i ella eini kaku, li\u0301ka veit eg."}, {"text_idx": "#000025", "text": "\u201eEg eri so mo\u0301\u00f0ur. Beinini vilja ikki gera, sum heilin sigur.\u201c Anna\u00f0 eyga\u00f0 a\u0301 jo\u0301lamanninum fo\u0301r at darra. \u201eHeilin ro\u0301par a\u0301 beinini, at tey skulu fara til vinstru, men tey fara til h\u00f8gru.\u201c Hann peika\u00f0i mo\u0301ti jo\u0301latr\u00e6num vi\u00f0 fremsta fingri. Jo\u0301latr\u00e6i\u00f0 reistist varisliga upp fra\u0301 go\u0301lvinum, og alt pry\u0301\u00f0i\u00f0, i\u00f0 var dotti\u00f0 av, fann sja\u0301lvt greinarnar, ta\u00f0 hev\u00f0i siti\u00f0 a\u0301."}, {"text_idx": "#000026", "text": "\u201eHokuspokusgandur,\u201c ro\u0301pti systir og rumstera\u00f0i so no\u0301gv i\u0301 skegginum, at hon hekk f\u00f8st."}, {"text_idx": "#000027", "text": "\u201eTa\u0301 i\u00f0 omma ti\u0301n var\u00f0 f\u00f8dd, skuldi eg gera ly\u0301singar fyri Coca Cola, Ginger Ale, og hvat veit eg. Eg fitna\u00f0i so no\u0301gv av \u00f8llum hasum sukurs\u00f8ta slikkinum, at eg illa orka\u00f0i at bera ga\u0301vur u\u0301t til \u00f8ll b\u00f8rnini, og nu\u0301 ...!\u201c Hann sat har sum eitt uppst\u00f8\u00f0ga\u00f0 leika."}, {"text_idx": "#000028", "text": "\u201eEg haldi, at tu\u0301 hevur bru\u0301k fyri einum jo\u0301labor\u00f0haldi,\u201c seg\u00f0i eg, og nu\u0301 sa\u0301 eg, at ta\u00f0 einasta, i\u00f0 bilti, var, at hann var u\u0301tlu\u0301gva\u00f0ur, akkura\u0301t sum sjo\u0301nvarpi\u00f0, ta\u0301 i\u00f0 pa\u0301pin plagdi at ha\u0301la og toga i\u0301 antennurnar, ti\u0301 at myndin hoppa\u00f0i og dansa\u00f0i eftir ski\u0301ggjanum. Har var onki signal."}, {"text_idx": "#000029", "text": "\u201eHo, ho, ho, jo\u0301labor\u00f0hald,\u201c runga\u00f0i u\u0301r jo\u0301lamanninum."}, {"text_idx": "#000030", "text": "\u201eJa, mamma og pa\u0301pi tykkara fo\u0301ru til jo\u0301labor\u00f0hald, ti\u0301 at tey h\u00f8vdu bru\u0301k fyri at slappa av. Nu\u0301 vilja \u00f8ll hava, at eg skal kl\u00e6nka meg. Eg skal u\u0301t at renna, siga tey, ti\u0301 at ta\u00f0 skal mann gera.\u201c Aftur gr\u00e6t hann, men hesa fer\u00f0 var ilt at hoyra mun a\u0301 bu\u0301hu\u0301hu\u0301\u2019unum og ho, ho, ho\u2019unum. \u201eEg orki ikki at renna sum ein hundur eftir halanum a\u0301 m\u00e6r sja\u0301lvum og fartast runt vi\u00f0 ga\u0301vum til b\u00f8rnini. So, ho, ho, ho, bu\u0301hu\u0301hu\u0301, nu\u0301 fari eg heim til jo\u0301labor\u00f0hald.\u201c Hann to\u0301k eina fartelefon u\u0301r lummanum og try\u0301sti ga\u0301sakrovi\u00f0 a\u0301 eitttali\u00f0."}, {"text_idx": "#000031", "text": "So fo\u0301r eitt reytt ljo\u0301s at glo\u0301gva uttanfyri. Jo\u0301lama\u00f0urin reistist. Systir hekk f\u00f8st i\u0301 skegginum a\u0301 honum. Hann setti hana varisliga ni\u00f0ur a\u0301 go\u0301lvi\u00f0. L\u00e6t seg i\u0301 alt ov sto\u0301ra jakkan. A\u0301 veg u\u0301t gekk hann tv\u00e6r fer\u00f0ir a\u0301 durastavin og eina fer\u00f0 a\u0301 u\u0301thur\u00f0ina, a\u0301\u00f0renn hann fo\u0301r u\u0301t og setti seg i\u0301 sle\u00f0una."}, {"text_idx": "#000033", "text": "\u201eTa\u00f0 er gott, at tit eru so ung enn, at tit sleppa undan \u00f8llum hesum tv\u00e6tlinum, sum vit vaksnu skulu gera.\u201c Hann leg\u00f0i seg aftura\u0301 og hugdi upp i\u0301 stj\u00f8rnufyltu luftina. \u201eJo\u0301labor\u00f0hald. Tit eru go\u0301\u00f0,\u201c seg\u00f0i hann, me\u00f0an hann Ho, Ho, Ho\u2019a\u00f0i vi\u00f0 sto\u0301ra H. \u00d8ll tey sma\u0301u holini a\u0301 himmalhva\u0301lvinum skinu. \u201eHeim,\u201c ro\u0301pti hann, og a\u0301\u00f0renn vit vistu av, var hann horvin sum eitt stj\u00f8rnuskot."}, {"text_idx": "#000034", "text": "Vit fo\u0301ru inn i\u0301 stovuna aftur og settu okkum ni\u00f0ur og mestsum skiltu onki."}, {"text_idx": "#000035", "text": "\u201eSita tit her?\u201c Omman sto\u0301\u00f0 mitt a\u0301 go\u0301lvinum i\u0301 rey\u00f0um na\u0301ttkjo\u0301la. \u201eHvi\u0301 stendur fl\u00f8skan a\u0301 bor\u00f0inum?\u201c"}, {"text_idx": "#000036", "text": "\u201eTi\u0301 at jo\u0301lama\u00f0aurin hevur veri\u00f0 her!\u201c Vit hugdu hv\u00f8rt upp a\u0301 anna\u00f0, og nu\u0301 hoppa\u00f0i og dansa\u00f0i myndin eisini fyri eyguni a\u0301 ommuni. Har var onki signal."}, {"text_idx": "#000037", "text": "\u201eHatta mugu tit ikki drekka! Fari\u00f0 i\u0301 song vi\u00f0 tykkum, og ta\u00f0 beint nu\u0301 eisini!\u201c Vit fo\u0301ru nakkalong i\u0301 song."}, {"text_idx": "#000038", "text": "Skilja tit nu\u0301, at hetta ma\u0301 vera okkara loyndarma\u0301l? Eg havi s\u00e6\u00f0 ein kl\u00e6nan jo\u0301lamann gra\u0301ti\u00f0."}, {"text_idx": "#000039", "text": "Oddfri\u0301\u00f0ur Marni Rasmussen er u\u0301tbu\u0301gvin rith\u00f8vundur og l\u00e6rari. \"Eg havi s\u00e6\u00f0 ein kl\u00e6nan jo\u0301lamann gra\u0301ti\u00f0\" sto\u0301\u00f0 at lesa i\u0301 Mi\u0301n Jo\u0301labo\u0301k i\u0301 2009. Milja Hanusardo\u0301ttir tekna\u00f0i myndirnar."}, {"text_idx": "#000040", "text": "F\u00f8royar lesa skal vera vi\u00f0 til at skapa lesigle\u00f0i, seta f\u00f8royska ma\u0301li\u00f0 i\u0301 mi\u00f0deplin og skapa karmar fyri eini go\u0301\u00f0ari lesimentan."}, {"text_idx": "#000041", "text": "Um F\u00f8royar lesaUpprunin til F\u00f8royar lesaEndama\u0301li\u00f0Samstarvi\u00f0LesivanakanninginTemaSummarbo\u0301kinKom-og-lesMillum permurnarF\u00f8royingar lesaLesipreiMi\u0301tt bo\u0301kaminniRith\u00f8vundapra\u0301tMa\u0301l & mi\u00f0lanA\u0301 breddanumFilmar um lesingSku\u0301labo\u0301kav\u00f8r\u00f0urinL\u00e6rarinNa\u0301mslektarinNa\u0301msfr\u00f8\u00f0ingurinLandssty\u0301risma\u00f0urinMaria og RonjaLesandi skiparinSambandBo\u0301kaslu\u0301kurinMore"}]